《竹溪三兄自甘至郑扶病赴扬赋此送别》
清代·施燕辰

谈笑究何长，揖别难徐徐。雁行又南北，从此埙篪殊。

忆昔事亲日，承颜欢有余。忽忽几经年，各作风尘驱。

儿女及婚嫁，疾病须匡扶。入门向问讯，叹息言清臞。

瞻彼田舍子，岂复离斯须。贵者不如贱，反为仕所拘。

寒月照征程，秋风吹短裾。相持一樽酒，渺渺何愁予。

愿言各努力，弗虑功名虚。富贵我亦易，充盈人所虞。

行成身当退，松菊可自娱。

作者简介：施燕辰，原名燕，字叔虞，号梦玉，一号梅岩，宛平籍会稽人。道光庚子举人，官内阁中书，改江苏知县，特用道。有《红豆秋居诗稿》。